Per Stig Møller (KF), 2010-05-18:
Computerspil er naturligvis et vigtigt indsatsområde for regeringen; det er det både kulturpolitisk og erhvervspolitisk.
Derfor har regeringen igangsat flere konkrete initiativer, der skal styrke danske computerspil – initiativer, der imødegår de udfordringer, som det fremsatte forslag nævner.
Det er vigtigt at holde sig for øje, at computerspil både er erhverv og kultur, og uden kulturindholdet kan det være svært at udvikle et salgbart computerspil.
Trods en verdensomspændende økonomisk krise og tilbageholdenhed hos forbrugeren, går det fremad for computerspilsbranchen.
De har et produkt, som oplever en stigende efterspørgsel, og det skyldes ikke mindst, at computerspil er tidens underholdningsmedie, som kan tilpasses alle tekniske platforme, og samtidig er det en branche, som opfinder nye forretningsmodeller på stribe.
Helt af sig selv går det nu alligevel ikke.
En overvejende del af de mindre danske spilfirmaer oplever problemer med at skaffe kapital til investering og udvikling.
Det samme billede tegner sig i resten af Europa.
Der ligger derfor en erhvervspolitisk udfordring i at skabe de rette rammebetingelser for udvikling af et erhverv, som hovedsagelig består af mindre virksomheder.
Dette er regeringen allerede i gang med.
Med bl.a. Socialdemokraterne indgik regeringen en aftale om styrkelse af kultur- og oplevelsesøkonomien i Danmark.
Som et resultat heraf blev der oprettet fire oplevelseszoner for de kreative erhverv.
Computerspil blev udvalgt til en af zonerne.
Computerspilzonen skal etablere rammerne, der gør det muligt at udvikle spilbranchen til en sund internationalt orienteret branche med virksomheder gearet til vækst.
Zonen har et budget på omkring 18 mio. kr. over de næste 3 år, hvoraf regeringen har bidraget med halvdelen.
Jeg vil derfor ikke undlade at bemærke, at jeg undrer mig over, at Socialdemokraterne fremsætter beslutningsforslag om et område, hvor Socialdemokraterne i forvejen indgår som forligspartner.
Det er jo lidt som at ville både blæse og have mel i munden.
Som kulturminister har det kulturpolitiske element i computerspil naturligvis min interesse.
Her har vi fokus på det indhold, som vi kan tilbyde et voksende antal danske børn og unge, der dagligt bruger en stor del af deres tid på computerspil.
Derfor har Kulturministeriet de senere år iværksat en række initiativer, der skal styrke den indholdsmæssige udvikling i computerspil.
Det drejer sig om kulturpolitiske computerspil i et nyt satsningsområde i den indeværende filmaftale, hvor der fordeles støtte til udvikling af computerspil på dansk, der har børn og unge som målgruppe.
Der blev afsat i alt 12 mio. kr. til ordningen, som udløber med den nuværende filmaftale i år, og den fremtidige indsats vil blive forhandlet i forbindelse med indgåelse af filmaftalen for 2011 og 2014.
Branchen har taget rigtig godt imod dette tiltag, og min umiddelbare vurdering er, at ordningen har givet udviklingen det rette skub.
Det er grunden til, at den tværfaglige computerspilsuddannelse er gjort permanent og er blevet forankret på filmskolen, så vi sikrer en løbende udklækning af fagligt kompetente spiludviklere.
Med hensyn til de fem specifikke fokusområder, som forslaget indeholder, har jeg meget svært ved at være uenig.
Selvfølgelig skal vi have en stærk dansk computerspilsbranche, vi skal have bedre danske computerspil – man kan altid gøre det lidt bedre – vi skal også have talentudvikling, ellers kommer vi ingen nye veje, og E-sport er et socialt og sportsligt tilbud, som er kommet for at blive, og som nu er optaget i flere af DGI's landsforeninger.
Derfor kan man også som regering fortsætte det målrettede arbejde med at styrke erhvervet ud fra dets egne præmisser og tage ét skridt ad gangen.
Vi skal passe på med ikke at ødelægge et sundt og blomstrende erhverv ved at vikle det ind i et spindelvæv af offentlige pålæg og støtteordninger, som det så skal tilpasse sig.
Flere af de initiativer, som jeg har nævnt, er en del af politiske aftaler med Socialdemokraterne, som jeg er glad for, og jeg ser derfor meget optimistisk på det fortsatte politiske samarbejde om udvikling af den danske computerspilsbranche, men jeg finder det ikke nødvendigt at udarbejde en egentlig handlingsplan, som forslagsstillerne her har foreslået.
Vi er i gang, og derfor kan regeringen ikke støtte det fremsatte forslag.